જ્યારે ઘરમાં બધા જ ડૉક્ટર હોય ત્યારે પરસ્પરના ઓપિનિયન ઘણી વખત ક્લૅશ થાય એટલે માઠું લાગવાની ઘટનાઓ પણ બને. એનો એક દાખલો ટાંકતાં અર્પણાબહેન કહે છે, ‘આમ તો આ બહુ ગંભીર બાબત નથી, પણ ક્યારેક આવું બને ત્યારે અમને ગમ્મત થઈ જાય. જેમ કે હજી અમારી ફૅમિલીમાં કોઈ હાડકાના ડૉક્ટર નથી અને ધારો કે કોઈ વડીલને સાંધાની તકલીફ આવે તો કયા ડૉક્ટર પાસે જવું એવું જો પુછાય તો બે-ત્રણ ડૉક્ટરનાં નામ અલગ-અલગ વ્યક્તિ પાસેથી મળે. અમારે ત્યાં સેકન્ડ, થર્ડ, ફોર્થ એમ એક જ સવાલના ત્રણ-ચાર ઓપિનિયન સાથે મળે એટલે ઘણી વખત કન્ફ્યુઝન થાય કે કોની વાત માનીએ. જેની વાત ન માનીએ તેને જરા માઠું લાગે, પણ પાછા એ બધા સમજી પણ જાય.’